b'\n_START_ARTICLE_\nKanelipeukaloinen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan kanelipeukaloinen on noin 16,5\xc2\xa0cm. Yleisv\xc3\xa4ritykselt\xc3\xa4\xc3\xa4n laji on kauttaaltaan kanelinruskea ja kurkku on hieman muuta ruumista vaaleampi. Siiviss\xc3\xa4 ja pyrst\xc3\xb6ss\xc3\xa4 on heikosti erottuvia mustia viiruja. Kanelipeukaloinen muistuttaa ulkon\xc3\xa4\xc3\xb6lt\xc3\xa4\xc3\xa4n seepiapeukaloista (Cinnycerthia peruana), mutta on sit\xc3\xa4 tummempi ja seepiapeukaloisen siiven ja pyrst\xc3\xb6n raidoitus erottuu selke\xc3\xa4mmin.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKanelipeukaloista tavataan Andeilla alueella, joka ulottuu Venezuelasta kolumbian ja Ecuadorin kautta Perun pohjoisosiin. Linnun elinymp\xc3\xa4rist\xc3\xb6\xc3\xa4 ovat vuoristometsien pohjakerrokset, pensaikot ja lajia tavataan my\xc3\xb6s hieman puurajan yl\xc3\xa4puolella. Yleens\xc3\xa4 kanelipeukaloinen el\xc3\xa4\xc3\xa4 metsiss\xc3\xa4, jotka sijaitsevat 2\xc2\xa0200\xe2\x80\x933\xc2\xa0800 metrin korkeudella meren pinnasta. Laji el\xc3\xa4\xc3\xa4 tiheik\xc3\xb6iss\xc3\xa4 ja muodostaa usein 15\xe2\x80\x9320 yksil\xc3\xb6n parvia.'